Hoe sit jy die emosie terug in teksboodskappe? Laat emoji die praatwerk doen! Só raak jy byvoorbeeld makliker geholpe as jy aanlyn ’n romantiese maat soek. Weet egter ook die gebruik daarvan het mense al met die gereg laat bots
Die klein prentjies verklap meer as wat jy dalk besef. Dit kan maatskappye en digitale platforms help om ’n beter idee te kry van hoe jy voel – veral oor handelsmerke – en selfs gebruik word om jou deur spesifieke advertensies te teiken. Een voorbeeld is ’n 2018-veldtog vir die Toyota Camry met dosyne weergawes van ’n advertensie. Watter emoji jy onlangs op Twitter gebruik het, het bepaal watter weergawe jy sien. Dus: Deur die gebruik van emoji op ’n aanlyn platform oorhandig jy as’t ware netjies verpakte, sappige inligting oor jou emosies en belangstellings aan maatskappye. Terwyl ’n rekenaar dit moeilik kan vind om die toon van ’n teksboodskap te verstaan, kan emoji ’n algoritme ’n lekker wenk gee.
Só invloedryk is dit, maatskappye ding mee om hul produkte op emoji-sleutelborde te laat verskyn. Ford het in 2019 ’n stille veldtog gevoer om die Unicorn Consortium te oorreed om ’n bakkie-emoji goed te keur. Dié behoort reeds op ons toestelle te wees, hoewel sonder die Ford-handelsmerk. Taco Bell, die kitskosrestaurant, het sy gewig agter ’n petisie vir ’n taco-emoji gegooi, wat suksesvol was. Maar nie Durex se veldtog vir ’n kondoom-emoji nie. Bron: vox.com
Boonop is emoji nie heeltemal universeel nie. Die Unicode Consortium verskaf ’n algemene stel “kodepunte” – soos ’n geraamte – vir elke emoji. Maar die verskeie maatskappye wat emoji-sleutelborde aan hul gebruikers voorsien, trek na goeddunke “klere” vir die geraamte aan. Baie van die groter verskaffers sit die laaste paar jaar koppe bymekaar, maar daar is steeds verskille. ’n Mielie wat na regs kantel en nie links nie, ’n roeiboot wat deur onstuimige pleks van kalm water vaar. Só was Facebook se ontwerp van die handwapen-emoji eers ’n taamlik realistiese rewolwer. Dis in 2018 verander om soos ’n neongroen waterpistool te lyk. Apple het sy ewe realistiese pistool-emoji reeds in 2016 met een uit die speelgoedkas vervang.
Scott Fahlman, ’n professor in rekenaarwetenskap aan die Carnegie Mellon-universiteit in Pittsburgh, Pennsilvanië, gebruik in 1982 (toe al!) die eerste teksgebaseerde emotikons – :) en :( vir ’n glimlaggende en ’n hartseer gesiggie – in ’n e-pos. Al het hy daarmee die eerste, beskeie treetjie in die rigting van die emoji gegee, laat dit hom koud. Hy het al gekla dis “lelik” en “verbeeldingloos”.
Dis sedertdien uitgebrei om meer velkleure in te sluit, gender-inklusief en verteenwoordigend van die gestremde gemeenskap te wees. In 2015 het die 15-jarige Rayouf Alhumedhi byvoorbeeld ’n suksesvolle veldtog gevoer vir ’n emoji van ’n vrou met ’n hijab. Die Unicode Consortium sê hulle oorweeg elke voorstel, hetsy deur ’n individu of maatskappy, sorgvuldig.
’n Emoji is ’n spelerige, prettige toevoeging tot ’n informele boodskap, nè? Maar sal jy dit so vinnig by ’n teksboodskap voeg as jy weet dit kan as ’n dreigement beskou word? Of ’n kontrak bindend maak wat jy nooit eens formeel onderteken het nie? Glo dit of nie, daar is ’n groeiende aantal regsake wêreldwyd – Brittanje, Nieu-Seeland en Frankryk ingesluit – waar howe emoji as getuienis moes interpreteer.
’n Israeliese paartjie weer is in 2017 deur die hof beveel om ’n woonsteleienaar skadevergoeding te betaal. Tydens onderhandelinge oor die huur van ’n woonstel stuur hulle vir hom emoji van ’n bottel sjampanje, ’n eekhoring en ’n dansende vrou. Die eienaar besluit hulle stel duidelik belang en haal dit van die mark af. Laaste sien van die blikkantien. Die hof het later bevind die emoji stuur die boodskap van “optimisme” en suggereer hulle het ter kwader trou opgetree.
Ons gebruik emoji verskillend na gelang van ons persoonlikheid, volgens Britse navorsing. As jy meer tegemoetkomend is, is jy geneig om sosiale en emosionele seine in die regte lewe te gebruik om met ander te kommunikeer. Soos deur te glimlag en aanmoedigend te wees. In ’n sekere mate word dit in die virtuele wêreld weerspieël deur die keuse van glimlaggende emoji. Die navorsers spekuleer as jy jouself as tegemoetkomend sien, gaan jy moeite doen om daardie deel van jou persoonlikheid (deur die gebruik van glimlaggende emoji) oor te dra. Gee jy daarteenoor nie eintlik om wat mense van jou dink nie, is jy dalk gemakliker om al jou emosies te wys, insluitend hartseer (en dus ook hartseer emoji). Emoji word voorts as ontoepaslik in ’n meer professionele omgewing beskou. Dit verklaar waarskynlik waarom respondente sê hulle gebruik dit minder in e-posse as ander teksboodskappe en op sosiale media, volgens die navorsers.